《南歌子（一名望秦川，一名风蝶令）》
五代·毛熙震

远山愁黛碧，横波慢脸明。腻香红玉茜罗轻，

深院晚堂人静，理红筝¤

鬓动行云影，裙遮点屐声。娇羞爱问曲中名，

杨柳杏花时节，几多情。

惹恨还添恨，牵肠即断肠。凝情不语一枝芳，

独映画帘闲立，绣衣香¤

暗想为云女，应怜傅粉郎。晚来轻步出闺房，

髻慢钗横无力，纵猖狂。

作者简介：[约公元九四七年前后在世]字不详，蜀人。生卒年均不详，约后晋高祖天福中前后在世。曾为后蜀秘书监。熙震善为词，今存二十九首，（见《唐五代词》）辞多华丽。